b'\n_START_ARTICLE_\nArkangeli\n_START_SECTION_\nHistoria\n_START_PARAGRAPH_\nTsaari Iivana IV Julma antoi englantilaisille vuonna 1555 oikeuden harjoittaa alueella kauppaa. H\xc3\xa4n perusti 1584 jokisuistoon kaupungin nimelt\xc3\xa4 Novaja Holmogory, Uusi Holmg\xc3\xa5rd, joka sittemmin nimettiin l\xc3\xa4heisen luostarin mukaan Arkangeliksi, arkkienkeli Mikaelin kaupungiksi. Ennen Pietarin perustamista p\xc3\xa4\xc3\xa4kaupungiksi ja Ven\xc3\xa4j\xc3\xa4n l\xc3\xa4ntiseksi kauppasatamaksi 1703 tuli Arkangeliin jopa 126 laivaa vuodessa, mik\xc3\xa4 oli tuohon aikaan suuri m\xc3\xa4\xc3\xa4r\xc3\xa4. Arkangeli oli tuolloin Ven\xc3\xa4j\xc3\xa4n ainoa satamakaupunki, ja siell\xc3\xa4kin satama oli vuosittain j\xc3\xa4\xc3\xa4ss\xc3\xa4 noin puoli vuotta. Tsaari Pietari Suuri perusti alueelle telakan._NEWLINE_Ven\xc3\xa4j\xc3\xa4n sis\xc3\xa4llissodan aikana brittil\xc3\xa4iset ja ranskalaiset joukot j\xc3\xa4rjestiv\xc3\xa4t Arkangelin alueella niin sanotun Pohjois-Ven\xc3\xa4j\xc3\xa4n intervention._NEWLINE_Kaupungin tsaarinaikainen uskonnollisper\xc3\xa4inen nimi j\xc3\xa4tettiin entiselleen my\xc3\xb6s kommunistivallan aikana._NEWLINE_Vienanjoen suussa sijainnut Arkangeli eli Vienankaupunki oli 1800-luvulla Arkangelin kuvernementin eli Vienan l\xc3\xa4\xc3\xa4nin p\xc3\xa4\xc3\xa4kaupunki. L\xc3\xa4\xc3\xa4ni kattoi Ven\xc3\xa4j\xc3\xa4n pohjoisimmat osat Suomen rajalta Vienan Karjalasta Uralille asti.\n_START_SECTION_\nElinkeinoel\xc3\xa4m\xc3\xa4\n_START_PARAGRAPH_\nArkangelista on rautatieyhteys etel\xc3\xa4\xc3\xa4n Vologdan kautta, ymp\xc3\xa4rivuotisesti auki pidett\xc3\xa4v\xc3\xa4 Arkangelin satama, lentokentt\xc3\xa4, puunjalostusteollisuutta ja kalastusta. Seudun maaper\xc3\xa4ss\xc3\xa4 on timantteja, \xc3\xb6ljy\xc3\xa4 ja bauksiittia._NEWLINE_Arkangelissa on puunjalostusteollisuutta, mm. Solombalskin selluloosatehdas ja l\xc3\xa4heiseen Novodvinskin kaupunkiin on ennen toista maailmansotaa perustettu kartonkitehdas, joka palkittiin puunjalostustehtaiden suuren is\xc3\xa4nmaallisen sodan parhaana punaisella lipulla.\n_START_SECTION_\nKoulutus ja kulttuuri\n_START_PARAGRAPH_\nKaupungin korkeakoulut ovat yhdistyneet Pohjoiseksi federaatioyliopistoksi. Yliopistotasoista koulutusta tarjotaan tekniikan, l\xc3\xa4\xc3\xa4ketieteen ja Pomorjen kulttuurin aloilta. Ilmastoltaan Arkangelin alue on Golfvirran vaikutuksesta Oulun seudun kaltaista karjatalousaluetta._NEWLINE_Tiedemies Mihail Lomonosov ja kirjailija Fjodor Abramov ovat syntyisin Arkangelin seudulta.\n_START_SECTION_\nUrheilu\n_START_PARAGRAPH_\nVen\xc3\xa4j\xc3\xa4n kansallispeli j\xc3\xa4\xc3\xa4pallo on Arkangelissa hyvin suosittua, ja kaupunki on is\xc3\xa4nn\xc3\xb6inyt kaksi kertaa j\xc3\xa4\xc3\xa4pallon mm-kilpailuja. Kaupungin j\xc3\xa4\xc3\xa4palloseura Vodnik voitti Ven\xc3\xa4j\xc3\xa4n mestaruuden yhdeks\xc3\xa4n kertaa vuosien 1996 ja 2005 v\xc3\xa4lill\xc3\xa4.\n_START_SECTION_\nYst\xc3\xa4vyyskaupungit\n_START_PARAGRAPH_\nArkangelin yst\xc3\xa4vyyskaupunkeja ovat Emden, S\xc5\x82upsk, Vuoreija (Vard\xc3\xb6), Kiiruna, Oulu, Pireus, Mulhouse ja Oregonin Portland.'